築房子歌
作者：文天祥
朝代：宋

paragraphs: 自予居狴犴，一室以自治。
二年二大雨，地汙實成池。
圄人爲我惻，畚土以築之。
築之可二尺，宛然水中坻。
初運朽壤來，臭穢恨莫追。
掩鼻不可近，牛皂鷄于塒。
須臾傳黑墳，千杵鳴參差。
但見如坻平，糞土不復疑。
乃知天下事，不在論鎡基。
苟可掩耳目，臭腐誇神奇。
世人所不辨，羊質而虎皮。
大者莫不然，小者又何知。
深居守我玄，默觀道推移。
何時蟬蛻去，忽與濁世違。